Author: administrator
Last saved by: Csöböková, Silvia
Company: Abyss

Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel v znení nariadenia vlády Slovenskej republiky č. 416/2009 Z. z.  (ďalej len „nariadenie vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 
Návrh nariadenia sa predkladá na základe úloh B.11. a B.12. z uznesenia vlády SR č. 155 z 3. apríla 2013.
Nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel ustanovuje technické požiadavky na plavidlá vnútrozemskej plavby a upravuje podmienky na vydávanie lodných osvedčení, dočasných lodných osvedčení alebo doplnkových lodných osvedčení pre plavidlá vnútrozemskej plavby vo všetkých členských štátoch Európskej únie, t. j. na celú vnútrozemskú vodnú sieť spoločenstva, čo má významný vplyv na bezpečnosť plavebnej prevádzky. 
Predkladaným návrhom nariadenia vlády sa do právneho poriadku Slovenskej republiky preberajú smernica Komisie 2012/48/EÚ z 10. decembra 2012, ktorou sa menia a dopĺňajú prílohy k smernici Európskeho parlamentu a Rady 2006/87/ES, ktorou sa stanovujú technické požiadavky na plavidlá vnútrozemskej plavby, smernica Komisie 2012/49/EÚ z 10. decembra 2012, ktorou sa mení a dopĺňa príloha II k smernici Európskeho parlamentu a Rady 2006/87/ES, ktorou sa stanovujú technické požiadavky na plavidlá vnútrozemskej plavby a smernica Rady 2013/22/EÚ z 13. mája 2013, ktorou sa z dôvodu pristúpenia Chorvátskej republiky upravujú určité smernice v oblasti dopravnej politiky.
Od prijatia smernice 2006/87/ES v decembri 2006 boli schválené zmeny a doplnenia v nariadení o prehliadkach plavidiel na Rýne podľa článku 22 Revidovaného dohovoru pre plavbu na Rýne. Preto bolo potrebné podľa toho zmeniť a doplniť smernicu 2006/87/ES, aby sa zabezpečilo, že lodné osvedčenie Spoločenstva pre vnútrozemskú plavbu a osvedčenie plavidla vydané v súlade s nariadením o prehliadkach plavidiel na Rýne boli vydávané na základe technických požiadaviek, ktoré zaručujú rovnakú úroveň bezpečnosti. 
Keďže predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Hospodárskej a sociálnej rade Slovenskej republiky.
Návrh nariadenia vlády nebude mať dopad na štátny rozpočet,  na rozpočty obcí a na rozpočty vyšších územných celkov. Nebude mať vplyv na životné prostredie a informatizáciu spoločnosti a ani žiadny sociálny vplyv. Predpokladá sa však mierny negatívny dopad na podnikateľské prostredie. 
Návrh nariadenia vlády je v súlade s Ústavou SR, ústavnými zákonmi SR, platným právnym poriadkom SR, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh nariadenia vlády podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Návrh nariadenia vlády nie je predmetom vnútrokomunitárneho pripomienkového konania.
 	Návrh nariadenia vlády bol predmetom medzirezortného pripomienkového konania, ktorého výsledky sú uvedené v samostatnej prílohe. Hromadná pripomienka 500 a viac fyzických osôb a právnických osôb nebola uplatnená. S Úradom pre normalizáciu, metrológiu a skúšobníctvo Slovenskej republiky sa viedli rozporové konania k zásadnej pripomienke zaslanej k návrhu nariadenia vlády v rámci medzirezortného pripomienkového konania, na ktorých bol rozpor odstránený.
Návrh nariadenia vlády sa predkladá bez rozporu.